## Turisme Comunitat Valenciana reforça la seua aposta pel turisme nàutic en el Palma International Boat Show

*** La Generalitat participa amb un estand propi i amb una àmplia representació del sector nàutic, un producte especialitzat i sostenible
* El secretari autonòmic de Turisme recorda que “el sector nàutic ajuda a la diversificació de l’oferta i a la desestacionalització del turisme”**

Turisme Comunitat Valenciana participa, des del 30 d’abril i fins al 3 de maig, en el Palma International Boat Show, una de les cites nàutiques més rellevants del Mediterrani, que se celebra en el Moll Vell de Palma.

La Generalitat, a través de Turisme Comunitat Valenciana, ha instal·lat un estand propi amb una àmplia representació del sector nàutic, reafirmant així el seu compromís amb la promoció del turisme nàutic, un producte turístic especialitzat i sostenible.

L’estand valencià compta, a més, amb la participació de l’Agrupació de Ports Esportius i Turístics de la Comunitat Valenciana, la Federació de Vela Comunitat Valenciana i el València Boat Show, la pròxima edició del qual se celebrarà del 22 al 26 d’octubre. Esta col·laboració reforça la imatge de la Comunitat Valenciana com una destinació nàutica de referència en el Mediterrani.

En l’espai expositiu de la Comunitat Valenciana també tenen cabuda les empreses adherides al programa Creaturisme per a mostrar les seues experiències turístiques. Creaturisme és l’estratègia de turisme per al desenrotllament i impuls de programes de producte turístic especialitzats i de base experiencial i agrupa més de 1.200 empreses de la Comunitat Valenciana, entre les quals s’inclouen ports esportius, escoles de vela, empreses de xàrter i servicis tècnics.

El secretari autonòmic de Turisme, José Manuel Camarero, ha assenyalat que “el sector nàutic ajuda a diversificar l’oferta turística i a la desestacionalització”, i ha destacat que “la nàutica es pot gaudir en la Comunitat Valenciana durant tot l’any”.

Camarero ha subratllat també que “el turisme nàutic és complementari a altres productes turístics”, ja que està estretament vinculat amb àmbits com la gastronomia, l’esport i la indústria, per la qual cosa ha afirmat que “des del Consell considerem que es tracta d’un producte que cal potenciar”.

La presència valenciana en este saló nàutic internacional posiciona la Comunitat Valenciana com una destinació integral, capaç de combinar infraestructures de primer nivell, talent esportiu i innovació, reforçant el seu lideratge en la nàutica mediterrània.

Fecha: 02/05/2025